Illum il-Kummissjoni Ewropea adottat pakkett ta' inizjattivi li jimmodernizzaw is-sistemi tal-ġustizzja tal-UE. Iż-żewġ pilastri ewlenin tal-pakkett il-ġdid huma l-Komunikazzjoni dwar id-diġitalizzazzjoni tal-ġustizzja fl-UE, u l-Istrateġija l-ġdida dwar it-taħriġ ġudizzjarju Ewropew. Din l-għodda ta' ġustizzja diġitali timmira li tappoġġa aktar l-azzjoni tal-Istati Membri biex jieħdu s-sistemi tal-ġustizzja nazzjonali fl-era diġitali u li ttejjeb il-kooperazzjoni ġudizzjarja transfruntiera tal-UE bejn l-awtoritajiet kompetenti. Fir-rigward tat-taħriġ ġudizzjarju Ewropew, il-Kummissjoni qiegħda tħejji lill-imħallfin, lill-prosekuturi u lill-professjonisti fil-qasam tal-ġustizzja għall-isfidi tas-seklu 21, bħal ma hija d-diġitalizzazzjoni. Għandha wkoll l-għan li tippromwovi kultura ġudizzjarja Ewropea komuni, imsejsa fuq l-istat tad-dritt, id-drittijiet fundamentali u l-fiduċja reċiproka. Věra Jourová, il-Viċi President għall-Valuri u t-Trasparenza, qalet: “Is-sistemi tal-ġustizzja jridu jżommu mal-pass tat-trasformazzjoni diġitali u jwieġbu għall-aspettattivi taċ-ċittadini. Billi l-qrati nazzjonali huma qrati tal-UE wkoll, aħna nappoġġaw ferm dan l-approċċ il-ġdid dwar id-diġitalizzazzjoni tas-sistemi tal-ġustizzja. Dan se jtejjeb l-aċċess għall-ġustizzja u l-kooperazzjoni fiż-żona ta' libertà, sigurtà u ġustizzja tal-UE, kif ukoll il-funzjonament tas-suq intern. Didier Reynders, il-Kummissarju għall-Ġustizzja, qal: “L-imħallfin, l-avukati, il-prosekuturi – kull min jaħdem fil-qasam tal-ġustizzja jeħtieġ li jitħejja għall-isfidi tas-seklu 21. Dan jinkludi d-dinja kompletament ġdida tal-Intelliġenza Artifiċjali, li jeħtiġilna nesplorawha b'rispett sħiħ għad-drittijiet fundamentali. Il-kriżi riċenti tal-COVID-19 serviet ta' tfakkira qawwija dwar il-ħtieġa li l-ġustizzja tiġi diġitalizzata malajr kemm jista' jkun. Ninsab fiduċjuż li l-pakkett li adottajna llum se jippermetti kemm liċ-ċittadini kif ukoll lin-negozji, kullimkien madwar l-Unjoni, il-kapaċità li jaċċessaw il-ġustizzja b'mod faċli, mhux biss offline, iżda online ukoll.” Id-diġitalizzazzjoni tas-sistemi ta' ġustizzja tal-UE Il-pandemija tal-COVID-19 enfasizzat il-ħtieġa li d-diġitalizzazzjoni tal-ġustizzja titħaffef. Ħareġ biċ-ċar li n-negozji u ċ-ċittadini jrid ikollhom aċċess għall-ġustizzja fuq bażi online ukoll, mil-laptop tagħhom f'darhom. Il-Komunikazzjoni tal-lum dwar id-Diġitalizzazzjoni tal-Ġustizzja fl-UE tipprovdi l-għodda li tippromwovi l-użu ta' għodda diġitali min-naħa tal-Istati Membri, f'konformità mal-prinċipji tal-proporzjonalità u tas-sussidjarjetà. Dawn huma erba' għodod minn dawk li ġew ippreżentati llum: Dawn il-miżuri taw bidu għar-rispons tal-UE favur il-ħtieġa li s-sistemi tal-ġustizzja jiġu diġitalizzati aktar. Se jiġu ffinanzjati bil-mekkaniżmi disponibbli fil-kuntest tal-Qafas Finanzjarju Pluriennali (QFP) 2021-2027 u n-Next Generation EU. It-taħriġ ġudizzjarju Ewropew Ir-Rapport Annwali tal-2020 dwar it-Taħriġ Ġudizzjarju Ewropew juri li fl-2019 aktar minn 180,000 professjonist fil-kamp tal-ġustizzja – 12.9 % tal-professjonisti kollha fl-UE fil-qasam tal-ġustizzja – ġew imħarrġa dwar id-dritt tal-UE jew dwar id-dritt ta' Stat Membru ieħor. Kollox ma' kollox, minn meta ġiet adottata l-ewwel Strateġija dwar it-Taħriġ Ġudizzjarju fl-2011, 1.2 miljun professjonist fil-qasam tal-ġustizzja tħarrġu fid-dritt tal-UE. It-tieni edizzjoni tal-Istrateġija tal-UE dwar it-Taħriġ Ġudizzarju jestendi l-iskop tal-offerta ta' taħriġ ġudizzjarju tal-UE għal professjonisti f'oqsma ta' politika ġodda, bħad-diġitalizzazzjoni u l-intelliġenza artifiċjali, li jħejjijhom bl-għarfien u l-ħiliet meħtieġa biex jiffaċċjaw l-isfidi tas-seklu 21. L-għanijiet li tistabbilixxi huma ambizzjużi: sal-2024, 65 % tal-imħallfin u l-prosekuturi u 15 % tal-avukati għandhom ikunu mħarrġa dwar id-dritt tal-UE kull sena. Din l-istrateġija tappoġġa wkoll lil professjonisti fil-qasam tal-ġustizzja fil-Balkani tal-Punent u f'pajjiżi oħra sħab tal-UE, fl-Afrika u fl-Amerika Latina. Barra minn hekk, il-professjonisti fil-qasam tal-ġustizzja se jkunu jistgħu jfittxu korsijiet ta' taħriġ dwar id-dritt tal-UE fil-Pjattaforma Ewropea tat-Taħriġ, li tnediet illum għall-ewwel fażi pilota u li huwa ppjanat li tkun operazzjonali bis-sħiħ matul l-2021. Il-passi li jmiss L-għodda stabbilita fil-Komunikazzjoni tal-lum dwar id-diġitalizzazzjoni tal-ġustizzja se tiġi diskussa aktar mal-amministrazzjonijiet pubbliċi, mal-ġudikatura, mal-organizzazzjonijiet legali professjonali u ma' partijiet ikkonċernati oħra biex jiġi żgurat segwitu tanġibbli u minnufih. Il-Kummissjoni u l-Presidenza li jmiss tal-Kunsill tal-UE se jorganizzaw konferenza tal-UE dwar it-taħriġ ġudizzjarju fir-rebbiegħa tal-2021. Sfond Dan il-pakkett jikkontribwixxi għat-twettiq tal-prijoritajiet tal-Kummissjoni għal Spinta ġdida għad-Demokrazija Ewropea u Ewropa lesta għall-era diġitali. Ir-responsabbiltà għat-taħriġ ġudizzjarju hija kondiviża bejn l-Istati Membri u qiegħda tiġi żviluppata aktar bl-appoġġ ta' għadd ta' partijiet ikkonċernati: fornituri tat-taħriġ, organizzazzjonijiet Ewropej tal-professjonisti fil-qasam tal-ġustizzja. It-taħriġ ġudizzjarju Ewropew jibni fuq it-tagħlimiet li ttieħdu minn mindu ġiet adottata l-istrateġija tat-taħriġ ġudizzjarju Ewropew 2011 - 2020, tirrifletti r-riżultati tal-evalwazzjoni tal-Kummissjoni tal-istrateġija 2011 - 2020 u l-konsultazzjoni pubblika wiesgħa li saret mill-Kummissjoni fl-2018. Fit-13 ta' Ottubru 2020 il-Kunsill adotta konklużjonijiet li jħeġġu lill-Istati jużaw l-għodda diġitali matul il-proċedimenti ġudizzjarji. Il-Kunsill appella lill-Kummissjoni biex tiżviluppa strateġija komprensiva tal-UE dwar id-diġitalizzazzjoni tal-qasam tal-ġustizzja sa tmiem l-2020. Aktar informazzjoni